b'\n_START_ARTICLE_\nStasys Biziulevi\xc4\x8dius\n_START_PARAGRAPH_\nStasys Biziulevi\xc4\x8dius (1919 m. gegu\xc5\xbe\xc4\x97s 18 d. Ale\xc5\xa1i\xc5\xa1k\xc4\x97s, Auk\xc5\xa1tadvario vals\xc4\x8dius, Trak\xc5\xb3 apskr. \xe2\x80\x93 2004 m. gegu\xc5\xbe\xc4\x97s 16 d. Vilnius) \xe2\x80\x93 Lietuvos gydytojas parazitologas, medicinos istorikas, habilituotas biomedicinos moksl\xc5\xb3 daktaras.\n_START_SECTION_\nBiografija\n_START_PARAGRAPH_\nMok\xc4\x97si savaranki\xc5\xa1kai, atskir\xc5\xb3 klasi\xc5\xb3 kurs\xc5\xb3 egzaminus laik\xc4\x97 Prien\xc5\xb3 \xe2\x80\x9e\xc5\xbdiburio\xe2\x80\x9c gimnazijoje, \xc5\xa0vietimo ministerijos egzamin\xc5\xb3 komisijoje. 1939 m. baig\xc4\x97 Kretingos pranci\xc5\xa1kon\xc5\xb3 gimnazij\xc4\x85. \xc4\xaestojo studijuoti istorijos \xc4\xaf Vytauto Did\xc5\xbeiojo universiteto Humanitarini\xc5\xb3 moksl\xc5\xb3 fakultet\xc4\x85 Kaune, bet d\xc4\x97l l\xc4\x97\xc5\xa1\xc5\xb3 stokos studijas teko atid\xc4\x97ti. Kaip mokantis lenk\xc5\xb3 kalb\xc4\x85, 1940 m. paskirtas mokytojauti prad\xc5\xbeioje \xc4\xaf Li\xc4\x8di\xc5\xabn\xc5\xb3 kaim\xc4\x85 (Paber\xc5\xbe\xc4\x97s vals\xc4\x8dius), o v\xc4\x97liau \xe2\x80\x93 \xc4\xaf Griov\xc5\xb3 kaim\xc4\x85 (Rie\xc5\xa1\xc4\x97s vals\xc4\x8dius). 1940 m. \xc4\xafstojo \xc4\xaf Vilniaus pedagogin\xc4\xaf institut\xc4\x85, j\xc4\xaf baig\xc4\x97 1942 m. ir gavo mokytojo diplom\xc4\x85. Kartu studijavo ir istorij\xc4\x85 Vilniaus universiteto Humanitariniame fakultete. 1943 m. i\xc5\xa1laik\xc4\x97 baigiam\xc4\x85j\xc4\xaf visuotin\xc4\x97s istorijos egzamin\xc4\x85. Studijuodamas istorij\xc4\x85, susidom\xc4\x97jo medicina ir \xc5\xa1io mokslo istorija. 1943 m. prad\xc4\x97jo studijuoti vokie\xc4\x8di\xc5\xb3 okupuotame Vilniuje nelegaliai vykusiose Vilniaus universiteto medicinos studijose, 1948 m. baig\xc4\x97 Vilniaus universiteto Medicinos fakultet\xc4\x85. 1948\xe2\x80\x931951 m. pasirod\xc4\x97 pirmieji S. Biziulevi\xc4\x8diaus moksliniai straipsniai apie kirm\xc4\x97li\xc5\xb3 sukeliamus susirgimus, o 1952 m. parengta ir apginta medicinos moksl\xc5\xb3 kandidato disertacija \xe2\x80\x9eLietuvos gyventoj\xc5\xb3 helmintofauna ir pagrindiniai askaridoz\xc4\x97s ir trichocefalioz\xc4\x97s epidemiologijos veiksniai\xe2\x80\x9c. 1966 m. medicinos moksl\xc5\xb3 daktaras._NEWLINE_1947\xe2\x80\x931956 m. Lietuvos moksl\xc5\xb3 akademijos Eksperimentin\xc4\x97s medicinos ir onkologijos instituto jaunesnysis mokslo darbuotojas, 1956\xe2\x80\x931959 m. Biologijos, 1955\xe2\x80\x931989 m. Zoologijos ir parazitologijos, 1989\xe2\x80\x931992 m. Ekologijos institute, Protozoologijos laboratorijos vadovas. Nuo 1971 m. profesorius. 1955\xe2\x80\x931990 m. vadovavo Lietuvos medicinos istorik\xc5\xb3, 1975\xe2\x80\x931990 m. \xe2\x80\x93 Lietuvos protozoolog\xc5\xb3 draugijai._NEWLINE_S\xc5\xabnus Gediminas Arvydas Biziulevi\xc4\x8dius.\n_START_SECTION_\nMokslin\xc4\x97 veikla\n_START_PARAGRAPH_\nMokslinio darbo svarbiausia sritis \xe2\x80\x93 medicinos, gamtos moksl\xc5\xb3 istorijos, parazitologijos klausimai.'